Al minder geld vir Wes-Kaapse polisieArgieffoto (Foto: SAPS) Sedert die 2018/19- finansiële jaar het 84% van polisiestasies in die Wes-Kaap ŉ kleiner begroting ontvang vir hul sigbare polisiëring. Dit is onthul in ŉ reaksie op ŉ parlementêre vraag van die DA. “Die totale begroting vir ons provinsie het gevolglik afgeneem van R312 717 600 tot R299 856 000 – ŉ vermindering van meer as 4%,” sê Gillion Bosman, die DA se woordvoerder oor gemeenskapsveiligheid. “Dit lyk dalk soos ŉ marginale vermindering, maar hierdie bedrag hou nie rekening met inflasieverhogings nie – teen ŉ gemiddeld van 4,12% tussen 2018 en 2021. As die nasionale regering hierdie veranderinge in berekening gebring het en die begroting daarvolgens aangepas het, sou die begroting vanjaar op R367 526 756 gestaan het.” Dit beteken dat die begroting vir sigbare polisiëring by polisiestasies in die Wes-Kaap met meer as 23% die afgelope vyf finansiële jare verminder is. Bosman sê sigbare polisiëring is ŉ sentrale pilaar in die SAPD se dienslewering, omdat dit misdaad ontmoedig deur proaktiewe en verantwoordelike polisiëring. “Deur hierdie begroting nie voldoende aan te pas nie, beteken dit dat ons mans en vroue in blou nie ons gemeenskappe veilig kan hou nie. Ons is uiters bekommerd oor dié situasie. Ons is terdeë bewus van die finansiële druk op ons land, maar om ons polisiediens nog meer onbekwaam te maak te midde van stygende misdaadvlakke, is onverantwoordelik teenoor ons gemeenskappe.”